32001D0148
L 055/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 февруари 2001 година
относно прилагането на член 3, параграф 3, буква д) от Директива 1999/5/ЕО за лавинните радиофарове
(нотифицирано под номер С(2001) 194)
(текст от значение за ЕИП)
(2001/148/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/5/ЕО на Европейския парламент и на Съвета от 9 март 1999 г. относно радиооборудването и телекомуникационното терминално оборудване и взаимното признаване на тяхното съответствие (1), и по-специално член 3, параграф 3, буква д) от нея,
като взе предвид Резолюцията на Европейския парламент относно бедствията, причинени от лавини в Алпите (2),
като взе предвид предложението на Комисията,
като има предвид, че:
(1)
Лавинните радиофарове допринасят за ефективното спасяване на хора, затрупани от сняг вследствие на лавина.
(2)
Успехът на спасителните операции би бил сериозно повлиян, ако такива радиофарове не могат да бъдат засечени поради технически несъответствия.
(3)
Съществува значителна база от монтирани радиофарове, съответстващи на стандарт ETS 300 718. Този стандарт гарантира възможност за взаимодействие и работа при тежки условия, но съдържа изисквания, надхвърлящи приложното поле на Директива 1999/5/ЕО и следователно се налага тя да бъде преразгледана.
(4)
Има съмнения, че пазарните сили биха гарантирали продължителната съвместимост на лавинни радиофарове, ако Общността не налагаше механизми, гарантиращи достъп до аварийните служби.
(5)
Мерките, предвидени в настоящото решение, са в съответствие със становището на Комитета за оценка на съответствието и надзора на пазара на телекомуникациите,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за устройства, работещи на 457 kHz и предназначени да откриват хора, затрупани от сняг вследствие на лавина. По-нататък те са наричани „лавинни радиофарове“.
Член 2
1. Лавинните радиофарове, попадащи в рамките на приложното поле на член 1 се проектират така че да могат да взаимодействат с нови радиофарове, както и с монтираната базата от радиофарове, които са били одобрени съгласно националните уредби за одобрение въз основа на стандарт ETS 300 718.
2. Лавинните радиофарове се конструират така че да функционират надеждно, след като са били изложени на лавина и да продължават да функционират, когато са затрупани под снега вследствие на лавина за по-дълъг период.
Член 3
Изискванията на член 2 от настоящото решение се прилагат от датата на публикуването му в Официален вестник на Европейските общности.
Член 4
Адресати на настоящото решение са държавите-членки.
Съставено в Брюксел на 21 февруари 2001 година.